รายการเดินหน้าประเทศไทย : เดินหน้ามาตรฐานเกษตรอาเซียน
พลเอกฉัตรชัย  สาริกัลยะ รัฐมนตรีว่าการกระทรวงเกษตรและสหกรณ์ กล่าวผ่านรายการเดินหน้าประเทศไทยว่า ในการประชุมรัฐมนตรีอาเซียนด้านการเกษตรและป่าไม้ หรือ AMAF ครั้งที่ 39 ซึ่งประเทศไทยเป็นเจ้าภาพจัดประชุมที่จังหวัดเชียงใหม่ที่ผ่านมา ผู้เข้าร่วมประชุมได้หารือถึงแนวทางการพัฒนาสินค้าเกษตร เพื่อให้สามารถขยายตลาดได้อย่างกว้างขวาง เพราะขณะนี้สินค้าเกษตรในประเทศอาเซียนเป็นที่นิยมและขยายตัวได้ดี เนื่องจากอาเซียนมีพื้นที่ทำการเกษตรจำนวนมากและสามารถกระจายสินค้าไปได้ทั่วโลก โดยสิ่งที่อาเซียนจะต้องให้ความสำคัญ คือ เรื่องของมาตรฐาน ซึ่งจะต้องเป็นสากล สามารถส่งออกได้ทุกประเทศ ซึ่งจะส่งผลดีต่อเกษตรกรในอาเซียน  ขณะเดียวกันในการประชุมครั้งนี้ ประเทศไทยได้นำเสนอแนวคิดการน้อมนำศาสตร์พระราชา มาพัฒนาทางด้านการเกษตรให้ที่ประชุมรับทราบ เพื่อเป็นแนวทางในการส่งเสริมความยั่งยืนด้านการเกษตร

นอกจากนี้ ประเทศไทยยังได้เสนอเป็นเจ้าภาพจัดการประชุมเพื่อหารือถึงแนวทางการขับเคลื่อน นำไปสู่การตั้งคณะกรรมการในอาเซียน เพื่อแก้ปัญหาการทำประมงผิดกฎหมาย ขาดการรายงานและไร้การควบคุมหรือไอยูยู ในอาเซียนโดยเฉพาะ เพราะจะเป็นประโยชน์ต่อการทำประมงในอาเซียน ให้สินค้าในอาเซียนได้รับการยอมรับ ขณะเดียวกัน รัฐมนตรีว่าการกระทรวงเกษตรและสหกรณ์ จะนำความคืบหน้าในเรื่องนี้แจ้งในเวทีการประชุมเวทีต่างๆ ที่เกิดขึ้นในสหภาพยุโรปด้วย

 

เพชรทัย เกิดโชติ/สวท.